Ծերեր, տարեցներ ու առանձին կամ անտէր մնացած 150է աւելի, հայ մամիկներու եւ պապիկներու խնամքն ու հոգատարութիւնը ստանձնած Ազգային ծերանոցը բարեսիրական հաստատութիւն մըն է, որ կը գործէ Լիբանանի Պուրճ Համուտ շրջանին մէջ։ Նոյն շրջանին մէջ կը գործեն նաեւ 1987ին հիմնուած Կարմիր Խաչի «Արաքսի Պուլղուրճեան» բուժարանը, ինչպէս նաեւ «Գարակէօզեան» եւ «Ճինիշեան» բարեսիրական եւ ընկերային ծառայութեանց կեդրոնները. անոնք բուժումի եւ կարօտեալ հայ ընտանիքներու ընկերային ծառայութեան նուիրուած բարեսիրական հաստատութիւններ են, եւ կը վայելեն Մեծի Տանն Կիլիկիոյ Կաթողիկոսութեան բարոյական նեցուկն ու հոգատարութիւնը։ Կիլիկիոյ Կաթողիկոսութիւնը Լիբանանի կարիքաւոր ընտանիքներու եւ նորապսակ ամոլներու համար 70ական թուականներուն, ծրագրած եւ իրագործած է Ժողովրդային բնակարաններու համալիրը։ Կաթողիկոսարանը ո՛չ միայն քաջալերած, հովանաւորած եւ հոգատարութիւն տածած է Լիբանանի, այլեւ իր հոգեւոր հովանին վայելող թեմերու եւ երկիրներու, ինչպէս՝ Սուրիոյ եւ Յունաստանի մէջ գործող բարեսիրական հաստատութիւններուն եւ կեդրոններուն։